ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**2021 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2008 ԹՎԱԿԱՆԻ ՀՈՒՆԻՍԻ 5–Ի N 574-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

«Նորմատիվ իրավական ակտերի մասին» օրենքի 34-րդ հոդվածի համաձայն` Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2008 թվականի հունիսի 5-ի Հ**այաստանի Հանրապետության ոստիկանության համակարգում գործող ձերբակալվածներին պահելու վայրերի ներքին կանոնակարգը հաստատելու մասին** N 574-Ն որոշմամբ հաստատված հավելվածը շարադրել նոր խմբագրությամբ՝ համաձայն հավելվածի:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԻԿՈԼ ՓԱՇԻՆՅԱՆ**

**ՎԱՐՉԱՊԵՏ**

**«\_\_\_\_» \_\_\_\_\_\_\_\_\_\_\_\_ 2021թ.**

**Երևան**

**Հավելված**

**ՀՀ կառավարության 2021 թվականի \_\_\_\_\_\_\_\_\_\_\_ \_\_\_-ի N \_\_\_\_-Ն որոշման**

** Հավելված**

**ՀՀ կառավարության 2008 թվականի հունիսի 5 N 574-Ն որոշման**

**Ն Ե Ր Ք Ի Ն  Կ Ա Ն Ո Ն Ա Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ՀԱՄԱԿԱՐԳՈՒՄ ԳՈՐԾՈՂ ՁԵՐԲԱԿԱԼՎԱԾՆԵՐԻՆ ՊԱՀԵԼՈՒ ՎԱՅՐԵՐԻ**

I. ԸՆԴՀԱՆՈՒՐ ԴՐՈՒՅԹՆԵՐ

1. Հայաստանի Հանրապետության ոստիկանության (այսուհետ` ոստիկանություն) համակարգում գործող ձերբակալվածներին պահելու վայրերի ներքին կանոնակարգով (այսուհետ` կանոնակարգ) կարգավորվում են ձերբակալված, ինչպես նաև կալանավորված և դատապարտված (այսուհետ՝ կալանավորված) անձանց ձերբակալվածներին պահելու վայրերում (այսուհետ` ՁՊՎ) ընդունելու հիմքերն ու կարգը, ՁՊՎ ընդունվող և պահվող անձանց բժշկական զննության և խուզարկության ընթացակարգը, նյութակենցաղային ապահովումը, ՁՊՎ-ում պահվող ձերբակալված և կալանավորված անձանց (այսուհետ՝ պահվող անձ) սննդի ապահովումը և նրանց կողմից սննդից հրաժարվելու դեպքում ձեռնարկվող միջոցառումները, պահվող անձանց վարքագծի կանոնները, ՁՊՎ-ի օրվա կարգացուցակը, պահվող անձանց կողմից առաջարկներ, դիմումներ և բողոքներ ներկայացնելը, փաստաբանի կամ պաշտպանի և մերձավոր ազգականի հետ տեսակցելը, հանձնուքներ ընդունելը և հանձնելը, պահվող անձանց բացօթյա զբոսանքը, ՁՊՎ-ում ներքին անվտանգության ապահովումը, ՁՊՎ-ի շինարարության և սարքավորման առանձնահատկությունները, ՁՊՎ-ում արտակարգ իրավիճակի կանոնակարգը, ՁՊՎ-ում կանանց և անչափահասներին պահելու պայմանների առանձնահատկությունները, պահվող անձանց նյութական պատասխանատվությունը, քննչական գործողություններին պահվող անձանց մասնակցությունն ապահովելը, պահվող անձանց բուժսպասարկումը և հակահամաճարակային պայմանների ապահովումը և ձերբակալվածներին ՁՊՎ-ից ազատելու հիմքերը և կարգը:

2. Սույն կանոնակարգի պահանջները պարտադիր են ՁՊՎ-ի վարչակազմի և այնտեղ պահվող անձանց համար:

3. Սույն կանոնակարգի խախտումն առաջացնում է օրենքով սահմանված պատասխանատվություն:

4. Պահվող անձանց ՁՊՎ-ում արգելանքի տակ պահելն իրականացվում է օրինականության, քաղաքացիների` օրենքի առջև հավասարության, մարդասիրության և անձի իրավունքներն ու ազատությունները, մարդկային արժանապատվությունը հարգելու սկզբունքներին համապատասխան:

5. ՁՊՎ-ում կալանավորված անձանց պահելու հետ կապված սույն կանոնակարգով չկարգավորված հարաբերությունները կարգավորվում են կալանավորվածներին պահելու վայրերի և ուղղիչ հիմնարկների ներքին կանոնակարգով:

6. Սույն կանոնակարգի պահանջների կատարումն ապահովելու պարտականությունները դրվում են ոստիկանության տարածքային մարմինների պետերի (ոստիկանության Երևան քաղաքի վարչության ՁՊՎ-ում` ՁՊՎ-ի պետի) կամ նրանց փոխարինող անձանց (այսուհետ՝ Պետ) վրա:

2. ՁԵՐԲԱԿԱԼՎԱԾ ԵՎ ԿԱԼԱՆԱՎՈՐՎԱԾ ԱՆՁԱՆՑ ՁՊՎ ԸՆԴՈՒՆԵԼՈՒ

ՀԻՄՔԵՐՆ ՈՒ ԿԱՐԳԸ, ՁՊՎ ԸՆԴՈՒՆՎՈՂ ԵՎ ՊԱՀՎՈՂ ԱՆՁԱՆՑ ԲԺՇԿԱԿԱՆ ԶՆՆՈՒԹՅԱՆ, ԻՆՉՊԵՍ ՆԱԵՎ ԽՈՒԶԱՐԿՈՒԹՅԱՆ ԸՆԹԱՑԱԿԱՐԳԸ

7. Ձերբակալվածներին ՁՊՎ ընդունելու հիմք է հանդիսանում Հայաստանի Հանրապետության քրեական դատավարության օրենսգրքով սահմանված կարգով կազմված ձերբակալման արձանագրությունը կամ ձերբակալման մասին քրեական վարույթն իրականացնող մարմնի որոշումը: Կալանավորվածներին ՁՊՎ ընդունելու հիմք է հանդիսանում քննիչի, դատախազի կամ դատարանի որոշումը:

8. Թերություններով կամ ոչ լիարժեք լրացված ձերբակալման արձանագրությունով կամ ձերբակալման մասին քրեական վարույթն իրականացնող մարմնի որոշումով կամ քննիչի, դատախազի կամ դատարանի որոշումով անձինք ընդունվում են ՁՊՎ, որից հետո թերությունները վերացնելու համար գրություն է ուղարկվում համապատասխան մարմին:

9. Հանցանք կատարելու մեջ կասկածվող անձի ձերբակալման ժամկետը հաշվարկվում է Հայաստանի Հանրապետության քրեական դատավարության օրենսգրքով սահմանված կարգով:

10. Տարանցիկ փոխադրվող ձերբակալվածները և կալանավորվածներն ընդունվում են ՁՊՎ սույն կանոնակարգի 7-րդ կետով նախատեսված փաստաթղթերի առկայության դեպքում:

11. Ձերբակալվածները և կալանավորվածները ՁՊՎ ընդունվում են շուրջօրյա: Ոստիկանության տարածքային մարմինների հերթափոխի ավագը (ոստիկանության Երևան քաղաքի վարչության ՁՊՎ-ում` ՁՊՎ-ի հերթափոխի ավագը) (այսուհետ՝ հերթափոխի ավագ) ստուգում է ձերբակալվածներին և կալանավորվածներին ընդունելու և պահելու հիմքերը, ձերբակալվածներին ուղղված հարցերի միջոցով պարզում է ձերբակալման արձանագրության կամ որոշման մեջ նշված անձնագրային տվյալների իսկությունը, այնուհետև համապատասխան գրանցում է կատարվում պահվող անձանց հաշվառման Ձև 1 գրանցամատյանում և Ձև 16 ձերբակալվածի անհատական քարտում: ՁՊՎ-ի վարչակազմը պարտավոր է ձերբակալվածին կամ կալանավորվածին ՁՊՎ ընդունելու կամ մի հիմնարկից մյուսը տեղափոխելու մասին, կապի հնարավոր միջոցով, անհապաղ տեղյակ պահել ձերբակալվածի կամ կալանավորվածի ընտրած անձին, բացառությամբ օրենքով նախատեսված դեպքերի և այդ մասին կազմել տեղեկանք, որը կցվում է անձնական գործին:

12. ՁՊՎ ընդունվող անձինք ենթարկվում են մատնադրոշմման` համաձայն Ձև 3-ի, և լուսանկարման, անհրաժեշտության դեպքում՝ սանիտարական մշակման:

13. Հերթափոխի ավագի կողմից հրավիրված բուժաշխատողը ՁՊՎ ընդունվող անձանց ենթարկում է բժշկական զննության, որին կարող է մասնակցել նաև ՁՊՎ ընդունվող անձի ընտրած բժիշկը: Բժշկական զննությունն իրականացվում է ՁՊՎ-ի վարչակազմի ծառայողի լսողության, իսկ մինչև բժշկի կողմից հակառակը չպահանջելը` նաև տեսողության սահմաններից դուրս: Բժշկական զննության արդյունքները բուժաշխատողի կողմից գրանցվում են Ձև 11 գրանցամատյանում, իսկ վարչակազմի կողմից` անձնական գործում: Դրա մասին վարչակազմն անհապաղ իրազեկում է պահվող անձին, քրեական վարույթն իրականացնող մարմնին ու պատիժների և հարկադրանքի այլ միջոցների կիրառման օրինականության նկատմամբ հսկողություն իրականացնող դատախազին:

14. Յուրաքանչյուր ձերբակալվածի համար ՁՊՎ-ում կազմվում է անձնական գործ` համաձայն Ձև 17-ի, որում ներառվում են ձերբակալման և ազատման ամսաթվերը, անհատական քարտը, ձերբակալման արձանագրությունը, հագուստի և անձնական իրերի անվանացուցակի վերաբերյալ արձանագրությունը, նախկինում դատվածության մասին տեղեկանքը, խուզարկության արձանագրությունը, մատնադրոշմման տվյալները, հանձնուքի, տեսակցության դիմումները և ձերբակալվածին վերաբերող այլ փաստաթղթեր:

15. ՁՊՎ-ի անվտանգությունն ապահովելու, այդ թվում՝ սույն կանոնակարգով արգելված իրերի, առարկաների և սննդամթերքի ներթափանցումը ՁՊՎ բացառելու նպատակով, ՁՊՎ վարչակազմի կողմից իրականացվում է ՁՊՎ ընդունվող, պահվող անձանց անձնական խուզարկություն: Անձնական խուզարկությունից առաջ ՁՊՎ-ի ծառայողի կողմից առաջարկվում է ինքնակամ ներկայացնել խուզարկվողի մոտ գտնվող իրերը և առարկաները, իսկ արգելված իրերի կամ առարկաների առկայության դեպքում` դրանք ինքնակամ հանձնել: Ինքնակամ չհանձնելու դեպքում այն կատարվում է հարկադիր կարգով: Անձնական խուզարկությունը կատարվում է անձի պատիվն ու արժանապատվությունը չոտնահարելու սկզբունքով` ապահովելով սանիտարահիգիենիկ նորմերը:

16. Արգելվում է անձնական խուզարկություն իրականացնել հակառակ սեռի ներկայացուցչի կողմից կամ նրա ներկայությամբ:

17. Պահվող անձինք անձնական խուզարկության և մարմնի արտաքին զննության են ենթարկվում նաև ՁՊՎ-ից ազատվելիս, տարածքից իրավական ցանկացած այլ հիմքով դուրս գալիս, տեսակցությունից, փաստաբանի կամ պաշտպանի հետ հանդիպելուց և զբոսանքից առաջ ու հետո: Մարմնի արտաքին զննություն կատարելիս պահվող անձանց մոտ մարմնական վնասվածք կամ ակնհայտ հիվանդության նշաններ հայտնաբերելու կամ առողջության վերաբերյալ գանգատ հայտնելու դեպքում հերթափոխի ավագը հրավիրում է բուժաշխատող: Հրավիրված բուժաշխատողի կողմից բժշկական զննությունը կատարվում է սույն կանոնակարգի 13 կետով սահմանված կարգով:

18. Սույն կանոնակարգի 17-րդ կետում նշված դեպքերում խուզարկվում են նաև խցերը:

19. Պահվող անձի անձնական կամ խցի խուզարկության ժամանակ հայտնաբերված արգելված իրերը և առարկաներն առգրավվում են, որի վերաբերյալ կազմվում է արձանագրություն` համաձայն Ձև 2-ի: Արձանագրությունը ստորագրվում է խուզարկություն կատարող անձի, խուզարկվողի և մասնակիցների կողմից: Խուզարկվողի կողմից արձանագրությունը ստորագրելուց հրաժարվելու դեպքում արձանագրությունում կատարվում է համապատասխան նշում: Արձանագրությունը կցվում է պահվող անձի անձնական գործին:

20. ՁՊՎ ընդունված անձանց մոտ թողնվում են այն առարկաները, իրերը և սննդամթերքը, որոնք թույլատրվում են պահել նրանց մոտ խցերում` սույն կանոնակարգով սահմանված քանակությամբ ու տեսականիով: Առգրավված արգելված առարկաները, իրերը և սննդամթերքն ընդունվում են պահպանության կամ ոչնչացվում են Պետի պատճառաբանված որոշման հիման վրա, որի մասին կազմվում է համապատասխան արձանագրություն:

21. Առգրավված դրամը, արժեթղթերը, թանկարժեք և անձնական իրերը պահվում են ոստիկանության տարածքային մարմնի հերթապահ մասում (Երևան քաղաքի վարչության ՁՊՎ-ում` ՁՊՎ-ի հերթապահ մասում) (այսուհետ՝ հերթապահ մաս): Անձնական փաստաթղթերը, նամակները, ծոցատետրերը, լուսանկարները, առգրավված առարկաները և իրերը, շքանշաններն ու մեդալները, որոնց պատկանելությունը պարզված չէ, փոխանցվում են վարույթն իրականացնող մարմնին:

22. Դրամը, արժեթղթերը, թանկարժեք և անձնական իրերն ընդունելու մասին կազմվում է արձանագրություն, որի մեկ օրինակը ստորագրությամբ տրվում է ՁՊՎ ընդունվող անձին, իսկ երկրորդ օրինակը կցվում է նրա անձնական գործին:

23. Անձնական խուզարկության ժամանակ առգրավված սննդամթերքը, դրամը, արժեթղթերը, թանկարժեք իրերն ու այլ առարկաները, վարույթն իրականացնող մարմնի թույլտվությամբ կարող են փոխանցվել պահվող անձի կողմից բանավոր լիազորված ազգականին կամ այլ անձանց: Ոգելից խմիչքները, խաղաթղթերը և այլ արժեք չներկայացնող արգելված առարկաներն ու իրերն ոչնչացվում են, որի մասին կազմվում է արձանագրություն:

24. ՁՊՎ ընդունվող անձի անձնական խուզարկությունից, իրերի զննությունից, բժշկական զննությունից և սանիտարական մշակումից հետո հերթափոխի ավագն անձին տեղեկացնում է նրա իրավունքների և պարտականությունների, արգելանքի տակ գտնվելու ընթացքում պետությանը, ֆիզիկական կամ իրավաբանական անձանց պատճառված նյութական վնասի համար նախատեսված պատասխանատվության, նրա նկատմամբ հսկողություն իրականացնելու համար առկա տեխնիկական միջոցներ, ֆիզիկական ուժ, հատուկ միջոցներ և հրազեն գործադրելու հնարավոր դեպքերի մասին, որի վերաբերյալ կազմվում է Ձև 18 տեղեկանքը: Տեղեկանքը ստորագրվում է ընդունվող անձի կողմից և կցվում նրա անձնական գործին:

3. ՊԱՀՎՈՂ ԱՆՁԱՆՑ ՆՅՈՒԹԱԿԵՆՑԱՂԱՅԻՆ ԱՊԱՀՈՎՈՒՄԸ

25. ՁՊՎ ընդունվող անձանց անհատական օգտագործման նպատակով ՁՊՎ-ում գտնվելու ընթացքում տրամադրվում են`

1) մահճակալ.

2) անկողնային պարագաներ, սպիտակեղեն և սրբիչ.

3) խոհանոցային սպասք (ափսե, բաժակ, գդալ` ալյումինե, պլաստմասե կամ մեկանգամյա օգտագործման).

4) հեղուկ օճառ․

5) հիգիենիկ թուղթ, կանացի հիգիենիկ պարագաներ (միջադիրներ).

6) գրենական պիտույքներ (թուղթ, գրիչ, ծրար).

7) լրագրեր.

8) խուցը մաքրելու առարկաներ և կենցաղում օգտագործվող այլ առարկաներ` ՁՊՎ-ի վարչակազմի հսկողությամբ:

26. ՁՊՎ-ի խցերն ապահովվում են`

1) սեղանով, աթոռով.

2) խմելու ջրի ծորակով (բաքով).

3) կենցաղային իրերի դարակով.

4) ռադիոընդունիչով.

5) աղբամանով:

27. Անձնական հիգիենայի համար պահվող անձինք ապահովվում են տաք ջրով և մինչև 15 րոպե տևողությամբ ցնցուղով լոգանք ընդունելու հնարավորությամբ: Սպիտակեղենի և անկողնային պարագաների լվացման համար ՁՊՎ-ներն ապահովվում են լվացքի մեքենայով և լվացող ու ախտահանող նյութերով:

28. Խցերում օդի ջերմաստիճանը +18o C-ից ցածր չպետք է լինի:

4. ՊԱՀՎՈՂ ԱՆՁԱՆՑ ՍՆՈՒՆԴԸ ԵՎ ՆՐԱՆՑ ԿՈՂՄԻՑ ՀԱՑԱԴՈՒԼ

ՀԱՅՏԱՐԱՐԵԼՈՒ ԴԵՊՔՈՒՄ ՁԵՌՆԱՐԿՎՈՂ ՄԻՋՈՑԱՌՈՒՄՆԵՐԸ

29. Պահվող անձն ապահովվում է առողջության և ուժերի պահպանման համար բավարար անվճար սննդով: Պահվող անձը լրացուցիչ սնունդ և անհրաժեշտ, չարգելված առարկաներ` համաձայն Ձև 4-ի, կարող է ստանալ հանձնուքների միջոցով, այդ մասին դիմում ներկայացնելով Պետին` համաձայն Ձև 5-ի, որի հանձնարարությամբ ՁՊՎ վարչակազմն այդ մասին տեղեկացնում է պահվող անձի ընտրած անձին:

30. Պահվող անձի կողմից հացադուլ հայտարարելու դեպքում Պետը կամ նրան փոխարինող անձը պարտավոր է պարզել դրա պատճառները և դրա մասին հայտնել քրեական վարույթն իրականացնող մարմնին, ինչպես նաև պատիժների և հարկադրանքի այլ միջոցների կիրառման օրինականության նկատմամբ հսկողություն իրականացնող դատախազին և գերատեսչական վերահսկողություն իրականացնող վերադաս մարմիններին:

31. Պահվող անձի հացադուլ հայտարարելու պատճառները պարզելուց հետո ՁՊՎ-ի վարչակազմը միջոցներ է ձեռնարկում անձի օրինական պահանջները բավարարելու համար:

32. Հացադուլ հայտարարած պահվող անձը հսկողության է վերցվում հրավիրված բուժաշխատողի կողմից: Հացադուլ հայտարարելու հետևանքով պահվող անձի կյանքին և առողջությանը սպառնացող անմիջական վտանգ ծագելու դեպքում, բժշկի գրավոր եզրակացությամբ և նրա մասնակցությամբ իրականացվում են համապատասխան բժշկական միջոցառումներ:

33. Հացադուլ հայտարարելու փաստը չի կասեցնում պահվող անձին այլ վայրեր տեղափոխելը և դատավարական գործողություններին մասնակցելը: Անհրաժեշտության դեպքում փոխադրումը կարող է իրականացվել հրավիրված բուժաշխատողի ուղեկցությամբ:

5. ՊԱՀՎՈՂ ԱՆՁԱՆՑ ՎԱՐՔԱԳԾԻ ԿԱՆՈՆՆԵՐԸ

34. Պահվող անձի վարքագծի կանոնները բխում են Հայաստանի Հանրապետության Սահմանադրությամբ և օրենքներով սահմանված նրա հիմնական իրավունքներից ու պարտականություններից:

35. Պահվող անձն «Ձերբակալված և կալանավորված անձանց պահելու մասին» օրենքով սահմանված իրավունքներից բացի իրավունք ունի տնօրինելու օրվա կարգացուցակով իրեն հատկացված ժամանակը: Վերջիններիս իրավունքների իրացման ժամանակ չպետք է խախտվեն ՁՊՎ-ում գտնվելու կարգն ու պայմանները, ինչպես նաև այլ անձանց իրավունքները և օրինական շահերը:

36. ՁՊՎ-ի վարչակազմը պահվող անձանց դիմում է «Դուք»-ով և կոչում «ձերբակալված» կամ «կալանավորված»` ավելացնելով ազգանունը: Պահվող անձինք ՁՊՎ-ի ծառայողներին դիմում են «Դուք»-ով և կոչում «պարոն» կամ «տիկին»` ավելացնելով ազգանունը կամ կոչումը:

37. Խցերում անձնական սանիտարահիգիենիկ պայմաններն ապահովվում են պահվող անձանց կողմից: Պահվող անձինք վերկացից հետո հարդարում են անկողինը և պետք է ունենան կոկիկ արտաքին տեսք:

38. Պահվող անձանց պարտականությունները սահմանվում են «Ձերբակալված և կալանավորված անձանց պահելու մասին» օրենքով:

39. Պահվող անձանց արգելվում է`

1) իրենց մոտ ունենալ կամ թաքցնել սույն կանոնակարգով արգելված առարկաներ, իրեր, սննդամթերք և օգտվել դրանցից.

2) զբոսաբակի սահմաններից դուրս նետել կամ վերցնել այդ տարածքում հայտնված իրեր ու առարկաներ.

3) կիպ մոտենալ խցի դռան դիտանցքին և փակել այն.

4) փչացնել օգտագործման համար տրված իրերն ու ՁՊՎ-ի գույքը, պատերի վրա նշումներ և գրառումներ անել.

5) օգտվել ինքնաշեն էլեկտրական սարքերից.

6) պահել կենդանիներ, ձկներ և թռչուններ.

7) օգտագործել ալկոհոլային խմիչք և թմրամիջոցներ, հոգեմետ (հոգեներգործուն) նյութեր.

8) զբաղվել մոլեխաղերով.

9) իրենց մոտ պահել դրամ և թանկարժեք իրեր.

10) բղավել կամ այլ կերպ խախտել լռությունը.

11) խցում կրակ վառել.

12) խցի կոյուղու և լուսավորության վերանորոգման աշխատանքներ կատարել.

13) խցանել սանհանգույցը.

14) պատերից պոկել իրավական ակտերի քաղվածքները, տեղեկատվական ցուցակները, փակցնել նկարներ և թղթեր.

15) ՁՊՎ-ի տարածքում տեղաշարժվելիս ծխել, խոսել.

16) խցերի մոտով անցնելիս կանգնել, առարկաներ գցել կամ փոխանցել, նայել դիտանցքներից.

17) գրառումներ կատարել միջանցքի պատերին կամ աստիճանավանդակներին.

18) խցի պատուհանից իրեր դուրս նետել:

6. ՁՊՎ-Ի ՕՐՎԱ ԿԱՐԳԱՑՈՒՑԱԿԸ

40. ՁՊՎ-ում սահմանվում է օրվա կարգացուցակ` համաձայն Ձև 6-ի:

41. Օրվա կարգացուցակը ներառում է վերկացի, հարդարանքի, մարմնամարզության, սննդի ընդունման, զբոսանքի, ավարտակոչի համար տրամադրված ժամանակը: Պահվող անձանց համար օրվա կարգացուցակով նախատեսվում է ութժամյա անընդմեջ քուն:

42. Նմուշային օրինակին համապատասխան` մշակված օրվա կարգացուցակը համաձայն Ձև 6-ի, հաստատվում է Պետի կողմից, հայտարարվում է ՁՊՎ-ի վարչակազմին և փակցվում խցերում:

43. ՁՊՎ-ի վարչակազմի աշխատանքը կազմակերպվում է շուրջօրյա, պետի կողմից հաստատված հերթապահության գրաֆիկին համապատասխան:

44. Պետի կողմից հաստատվում է նաև օրվա կարգացուցակի կատարումն ապահովող հրամանների և ազդակոչերի համակարգ:

7. ՊԱՀՎՈՂ ԱՆՁԱՆՑԻՑ ԱՌԱՋԱՐԿՆԵՐ, ԴԻՄՈՒՄՆԵՐ ԵՎ ԲՈՂՈՔՆԵՐ ԸՆԴՈՒՆԵԼԸ

45. ՁՊՎ-ի վարչակազմի ծառայողները շուրջօրյա ծառայության ընթացքում պարտավոր են պահվող անձանցից ընդունել ինչպես գրավոր, այնպես էլ բանավոր առաջարկություններ, դիմումներ և բողոքներ: Հայաստանի Հանրապետության մարդու իրավունքների պաշտպանին, ՁՊՎ-ի վարչակազմին և այլ մարմիններին կամ գերատեսչություններին հասցեագրված առաջարկությունները, դիմումները և բողոքները գրանցվում են մատյանում` համաձայն Ձև 19-ի և զեկուցվում Պետին: Վերջինս միջոցներ է ձեռնարկում դրանց ընթացք տալու համար:

46. Հանրային իշխանության մարմիններին, Հայաստանի Հանրապետության մարդու իրավունքների պաշտպանին և հասարակական միավորումներին հասցեագրված առաջարկությունները, դիմումները և բողոքներն ուղարկվում են ՁՊՎ-ի վարչակազմի, փաստաբանի կամ պաշտպանի կամ օրինական ներկայացուցչի միջոցով:

47. Քրեական վարույթն իրականացնող մարմնի որոշումների և գործողությունների դեմ ուղղված բողոքները, ինչպես նաև ՁՊՎ-ի նկատմամբ հսկողություն և վերահսկողություն իրականացնող մարմիններին հասցեագրված առաջարկությունները, դիմումներն ու բողոքներն ուղարկվում են հասցեատիրոջն անհապաղ:

48. ՁՊՎ-ի վարչակազմի որոշումների ու գործողությունների առթիվ ներկայացված առաջարկությունները, դիմումները և բողոքները չեն կասեցնում այդ որոշումների և գործողությունների կատարումը:

49. Առաջարկությունների, դիմումների և բողոքների պատասխաններն անհապաղ տրամադրվում են պահվող անձանց, որը հաստատվում է վերջիններիս ստորագրությամբ և կցվում նրանց անձնական գործին:

50. Առաջարկությունների, դիմումների և բողոքների ուղարկման ծախսերը կատարվում են ոստիկանության տարածքային մարմնի միջոցների հաշվին: Դիմումների, բողոքների և առաջարկությունների ժամանակավոր դադարեցում կամ սահմանափակում չի թույլատրվում:

51. Արգելվում է որևէ ձևով հետապնդումը պահվող անձանց նկատմամբ` իրենց իրավունքների և օրինական շահերի խախտումների վերաբերյալ առաջարկություններ, դիմումներ, բողոքներ ներկայացնելու դեպքում: Նման հետապնդում իրականացնող անձինք կրում են օրենքով սահմանված պատասխանատվություն:

8. ՓԱՍՏԱԲԱՆԻ ԿԱՄ ՊԱՇՏՊԱՆԻ ԵՎ ՄԵՐՁԱՎՈՐ ԱԶԳԱԿԱՆԻ ՀԵՏ ՏԵՍԱԿՑԵԼԸ

52. Պահվող անձն ունի իր պաշտպանությունը ստանձնելու նպատակով տեսակցության եկած փաստաբանի կամ իր պաշտպանի հետ առանձին, անարգել տեսակցելու իրավունք՝ առանց տեսակցությունների թվի և տևողության սահմանափակման, անկախ աշխատանքային օրերից կամ ժամերից: Պահվող անձի տեսակցության տևողությունը փաստաբանի կամ պաշտպանի հետ կարող է սահմանափակվել համաձայն՝ «Ձերբակալված և կալանավորված անձանց պահելու մասին» օրենքի 15-րդ հոդվածի 4-րդ մասի:

53. Փաստաբանի կամ պաշտպանի հետ տեսակցությունը թույլատրում է Պետը` «Ձերբակալված և կալանավորված անձանց պահելու մասին» օրենքով սահմանված պահանջներին համապատասխան:

54. Պահվող անձի և նրա փաստաբանի կամ պաշտպանի տեսակցության անվտանգությունն ապահովելու նպատակով ՁՊՎ-ի ծառայողների կողմից իրականացվում է տեսողական հսկողություն, որը թույլ է տալիս տեսնել, բայց չլսել նրանց:

55. Պահվող անձանց տեսակցությունն օրինական ներկայացուցչի, մերձավոր ազգականների, իսկ կալանավորված անձանց՝ նաև զանգվածային լրատվության միջոցների ներկայացուցիչների կամ այլ անձանց հետ, անցկացվում է ՁՊՎ-ի ծառայողների հսկողությամբ, բացառությամբ օրենքով նախատեսված դեպքերի: Այդ անձանց կողմից պահվող անձանց արգելված առարկաներ, քրեական վարույթի քննությանը խոչընդոտող կամ նոր հանցագործության կատարմանը նպաստող նյութեր, տեղեկություններ փոխանցելը կամ փոխանցելու փորձը կարող է հանգեցնել տեսակցության վաղաժամկետ դադարեցման:

56. Պահվող անձի հետ միաժամանակ տեսակցել թույլատրվում է առավելագույնը երեք չափահաս և երեք անչափահաս անձանց, բացի այդ թույլատրվում է միմյանց տեսակցել նաև նույն ՁՊՎ-ում միաժամանակ պահվող մերձավոր ազգականներին, եթե քրեական վարույթն իրականացնող մարմինն այն չի արգելել:

57. Պահվող անձին նախօրոք տեղեկացվում է մերձավոր ազգականի (հայր, մայր, ամուսին, կին, եղբայր, քույր, զավակներ, որդեգրողներ, որդեգրվածներ, տատ, պապ, թոռներ, ինչպես նաև ամուսնու ծնողներ) հետ մինչև մեկ ժամ տևողությամբ առնվազն մեկ տեսակցության մասին: Տեսակցությունը տրամադրվում է ժամը 10.00-ից մինչև 21.00-ն ընկած ժամանակահատվածում:

58. Պահվող անձի հետ տեսակցելու համար մերձավոր ազգականը Պետին ներկայացնում է սահմանված ձևի դիմում` համաձայն Ձև 7-ի և անձը հաստատող փաստաթուղթ:

59. Օրինական ներկայացուցչի կամ փաստաբանի (պաշտպանի) հետ տեսակցությունն անհրաժեշտության դեպքում տեղի է ունենում թարգմանչի մասնակցությամբ:

60. Տեսակցության եկած, ինչպես նաև պահվող անձանցիրենց հասկանալի լեզվով բացատրվում են նրանց վարքագծի կանոնները: Նրանք զգուշացվում են նաև ներքին կանոնակարգի պահանջները խախտելու դեպքում օրենքով սահմանված կարգով տեսակցությունը վաղաժամկետ դադարեցվելու մասին: ՁՊՎ ոստիկանի պահանջները չկատարելու դեպքում դրա մասին զեկուցվում է հերթափոխի ավագին:

61. ՁՊՎ-ում տեսակցությունների համար կահավորվում է հատուկ սենյակ: Տեսակցությունը կազմակերպվում է այնպես, որ բացառվի այլ անձանց հետ շփումը:

62. Պահվող անձին տեսակցություն տրամադրելու վերաբերյալ հերթափոխի ավագը նշում է կատարում գրանցամատյանում` համաձայն Ձև 8-ի:

63. Բացառությամբ «Ձերբակալված և կալանավորված անձանց պահելու մասին» օրենքով կամ սույն կանոնակարգով նախատեսված դեպքերի` արգելվում է մերձավոր ազգականի հետ տեսակցության նպատակով պահվող անձին խցից դուրս բերել`

1) օրվա կարգացուցակով հաստատված սննդի ընդունման ժամերին,

2) օրվա կարգացուցակով հաստատված ավարտակոչից մինչև վերկաց,

3) սանիտարահիգիենիկ և հակահամաճարակային միջոցառումներ անցկացնելիս,

4) արտակարգ իրավիճակների ժամանակ:

64. Տեսակցությունից հրաժարվելու մասին պահվող անձի գրավոր դիմումի համաձայն տեսակցությունը կարող է փոխարինվել 1 հեռախոսազրույցով` մինչև 10 րոպե տևողությամբ, եթե քրեական վարույթն իրականացնող մարմինն այն չի արգելել: Հեռախոսազանգի տրամադրման վերաբերյալ պահվող անձի կողմից ներկայացված դիմումի պատճենը դրվում է անձնական գործում և այդ մասին նշում է կատարվում Ձև 19 մատյանում: Հեռախոսազանգի տրամադրման քանակը և տևողությունը չի վերաբերվում Հայաստանի Հանրապետության մարդու իրավունքների պաշտպանի թեժ գիծ հեռախոսահամարին զանգահարելուն, որը տրամադրվում է առանց դրանց թվի և տևողության սահմանափակման` անկախ աշխատանքային օրից կամ ժամից:

65. Հեռախոսազրույցը` ներառյալ միջքաղաքային, պահվող անձին տրամադրվում է Պետի կողմից սահմանած ժամանակահատվածում: Հեռախոսազրույցը տեղի է ունենում վարչակազմի ներկայացուցչի ներկայությամբ:

66. Հեռախոսային խոսակցության վճարումները գործող սակագներին համապատասխան կատարվում են պահվող անձանց հաշվին, իսկ վերջիններիս միջոցների բացակայության դեպքում տվյալ ոստիկանության տարածքային մարմնի միջոցների հաշվին: Հեռախոսակապից օգտվելու վերաբերյալ գրառում է կատարվում Ձև 8 գրանցամատյանում՝ նշվելով պահվող անձի անձնական տվյալները, հեռախոսակապից օգտվելու տևողությունը:

9. ՀԱՆՁՆՈՒՔՆԵՐ ԸՆԴՈՒՆԵԼԸ ԵՎ ՀԱՆՁՆԵԼԸ

67. ՁՊՎ-ում հանձնուքներ ընդունելու համար կահավորվում է առանձին սենյակ (շենքային պայմաններից ելնելով հանձնուքը կարող է ընդունվել նաև բաժնի նախասրահում), որտեղ քաղաքացիների մուտքն ազատ է: Սենյակում կամ նախասրահում դրվում են սեղան, աթոռ, հսկիչ կշեռք, տեսանելի վայրում փակցվում են սույն կանոնակարգով սահմանված հանձնուքներ ընդունելու և հանձնելու մասին կարգը, հանձնուքներով փոխանցվող թույլատրելի առարկաների և սննդամթերքի ցանկը: Պահվող անձանց արգելանքի տակ գտնվելու ընթացքում թույլատրվում է ստանալ մինչև 20 կգ հանձնուք: Պահվող անձինք սահմանված քաշի հանձնուքը կարող են ստանալ միանվագ կամ մաս-մաս: Բժշկի եզրակացությամբ դեղորայքի կարիք ունեցող պահվող անձանց անունով ստացվող դեղորայքի քանակը չի սահմանափակվում: Այն առարկաների և սննդամթերքի ցանկը, որոնք պահվող անձանց թույլատրվում է ունենալ իրենց մոտ, պահել, ստանալ հանձնուքով կամ ձեռք բերել` սահմանվում է սույն կանոնակարգով` համաձայն Ձև 4-ի: Պահվող անձանց հանձնուքների միջոցով ստացված սնունդը և դեղորայքը պահելու համար ՁՊՎ-ները կահավորվում են սառնարաններով:

68. Ցանկում նշված առարկաներից և սննդամթերքից բացի այլ առարկաներ, որոնք վտանգ են ներկայացնում մարդկանց կյանքի և առողջության համար և կարող են օգտագործվել որպես հանցագործության գործիք, ինչպես նաև խոչընդոտում են անձանց արգելանքի տակ պահելուն` պահվող անձանց հանձնելն արգելվում է: Այդպիսի առարկաներ պահվող անձանց հանձնելն առաջացնում է օրենքով սահմանված պատասխանատվություն:

69. Հանձնուք բերող անձը սահմանված կարգով լրացնում և ստորագրում է դիմում` մեկ օրինակից` համաձայն Ձև 9-ի: Դիմումը, ինչպես նաև հանձնուք բերողի անձը հաստատող փաստաթուղթը հանձնվում են ՁՊՎ-ի ծառայողին: Հանձնուքի զննությունը կատարվում է այն բերող անձի ներկայությամբ, որի ընթացքում հացամթերքը կտրատվում է 2, 3 մասի, հեղուկները լցվում են ՁՊՎ-ի ապրանքաամանների մեջ, պահածոները բացվում և լցվում են ՁՊՎ-ի ափսեների մեջ, ձկնեղենը, երշիկեղենը կտրատվում են մի քանի մասի, սորուն սննդամթերքը լցվում է այլ ապրանքաամանների մեջ, կոնֆետները, թխվածքաբլիթները և նմանօրինակ այլ սննդամթերք ընդունվում է միայն բաց վիճակում` առանց փաթեթավորման:

70. Ընդունելով հանձնուքը ՁՊՎ-ի ծառայողն այցելուին վերադարձնում է անձը հաստատող փաստաթուղթը` ընդունման մասին նշում կատարելով դիմումի վրա և գրանցամատյանում` համաձայն Ձև 10-ի: Հանձնուքը պահվող անձի կողմից ստորագրությամբ ստանալուց հետո, դիմումը կցվում է նրա անձնական գործին:

71. Պահվող անձի կողմից հանձնուքը ստանալուց հրաժարվելու դեպքում դիմումի վրա համապատասխան նշում է կատարվում, և հանձնուքը հետ է վերադարձվում բերողին, իսկ դիմումը կցվում է պահվող անձի անձնական գործին:

72. Հանձնուքները չեն ընդունվում և վերադարձվում են բերողին հետևյալ դեպքերում`

1) հասցեատեր ձերբակալվածի ազատ արձակման.

2) հասցեատեր անձի մահվան.

3) սահմանված նորմերին հանձնուքի քաշի անհամապատասխանության.

4) հանձնուքը բերող անձի կողմից համապատասխան փաստաթղթեր չներկայացվելու.

5) հանձնուքի ընդունման դիմումի սխալ ձևակերպման.

6) պահվող անձի կողմից հանձնուքը ստանալուց հրաժարվելու.

7) հասցեատեր անձի քրեակատարողական հիմնարկ տեղափոխման:

73. Հանձնուքները պետք է փոխանցվեն հասցեատիրոջն այն ստանալուց մեկ ժամից ոչ ուշ:

74. Հանձնուքում առկա այն իրերը, առարկաները և սննդամթերքը, որոնք հասցեատիրոջը հանձնելու ենթակա չեն, վերադարձվում են բերողին, իսկ օրենքով արգելված իրերն (նյութերը)՝ իրավապահ մարմիններին:

75. Հանձնուքներն ընդունվում են ժամը 10.00-21.00-ն և պահվող անձանց հանձնվում են խցի դռան օդանցքից:

10. ՊԱՀՎՈՂ ԱՆՁԱՆՑ ԲԱՑՕԹՅԱ ԶԲՈՍԱՆՔԸ

76. Պահվող անձանց զբոսանքի տևողությունը չի կարող պակաս լինել օրական մեկ ժամից:

77. Զբոսանքը կազմակերպվում է պահվող անձանց ազատ ժամերին` ըստ օրվա կարգացուցակի:

78. Պահվող անձինք զբոսանքի են հանվում սեզոնային հագուստով:

79. ՁՊՎ-ի հատուկ պաշտպանվող տարածքում զբոսանքի անցկացման համար սարքավորվում են հատուկ զբոսաբակեր, որոնց չափերը սահմանվում են հաշվի առնելով բոլոր պահվող անձանց զբոսանքով ապահովելու հնարավորությունը:

80. Պետի կարգադրությամբ զբոսանքը կարող է ժամկետից շուտ դադարեցվել կամ դրա տևողությունը կարող է կրճատվել եղանակային անբարենպաստ պայմանների, արտակարգ իրավիճակների, ինչպես նաև իրադրության բարդացման դեպքերում (փախուստներ, ինքնասպանության դեպքեր և այլն):

81. ՁՊՎ-ի զբոսաբակերը պետք է սարքավորվեն մարմնամարզությամբ զբաղվելու հնարավորությամբ, կահավորվեն նստարանով՝ վերին մասը ծածկվի մետաղյա ծածկով, ինչպես նաև աղբամանով:

82. Զբոսանքն անց է կացվում ՁՊՎ-ի վարչակազմի հսկողությամբ: Զբոսաբակը պետք է տեղակայվի ՁՊՎ-ի ներսում, փախուստի տեսանկյունից լինի հուսալիորեն ամրացված:

11. ՁՊՎ-ՈՒՄ ՆԵՐՔԻՆ ԱՆՎՏԱՆԳՈՒԹՅԱՆ ԱՊԱՀՈՎՈՒՄԸ

83. Ներքին անվտանգությունն ապահովելու նպատակով ՁՊՎ-ի խցերը լուսավորվում են մթնելու պահից մինչև լուսաբաց: ՁՊՎ-ների խցերն ապահովվում են էլեկտրական կարգավորիչներով, որոնց միջոցով անհրաժեշտության դեպքում գիշերային ժամերին թուլացվում են խցերի լուսավորությունը:

84. Պահվող անձանց առավոտյան ստուգումն ու զուգարան դուրս բերելը կատարվում է հանձնող և ընդունող երկու վերակարգերի մասնակցությամբ՝ ՁՊՎ-ի ղեկավարության անմիջական հսկողությամբ:

85. Առավոտյան և երեկոյան շրջագայության ընթացքում ստուգվում է խցերում պահվող անձանց առկայությունը, կատարվում է խցերի խուզարկություն և իրերի զննություն, խցերի տեխնիկական վիճակի ստուգում, ինչպես նաև պահվող անձանց դիմումների և բողոքների մասին հարցում:

86. Պահվող անձանց կողմից խցերի մաքրումը, կատարվում է հերթափոխի ավագի հսկողությամբ: Պահվող անձանց արգելվում է ինքնասպասարկման հետ չկապված տնտեսական այլ աշխատանքների ներգրավելը:

87. ՁՊՎ-ում խցերի դռները բացվում են հերթապահ մասի պետի (ոստիկանության Երևան քաղաքի վարչության ՁՊՎ-ում` ՁՊՎ-ի ղեկավարության) կամ հերթափոխի ավագի կամ օգնականի մասնակցությամբ:

88. Արգելվում է բոլոր ծառայողներին միաժամանակ ներս մտնել խցեր, ինչպես նաև իրենց մոտ ունենալ խցերի բանալիներ:

89. Պահվող անձինք խցերից դուրս են բերվում`

1) արտակարգ իրավիճակների դեպքում.

2) քննչական սենյակ.

3) տեսակցության սենյակ.

4) զբոսաբակ.

5) սանիտարական մշակման նպատակով.

6) բուժաշխատողի մոտ.

7) զուգարան և լոգարան.

8) ուղեկցող պահակախմբին հանձնելիս կամ ՁՊՎ-ից ազատվելիս.

9) խցերն ախտահանելիս.

10) խցերի ամբողջական խուզարկություն կատարելու նպատակով:

90. Խցերից դուրս բերելու և վերադարձնելու յուրաքանչյուր դեպքում պահվող անձինք ենթարկվում են անձնական խուզարկության:

91. Գիշերային ժամերին (տեղական ժամանակով ժամը 22.00-06.00-ն) խցերը բացվում են ծայրահեղ անհրաժեշտության դեպքերում, իսկ պահվող անձինք դուրս են բերվում միայն սանհանգույցից օգտվելու, արտակարգ իրավիճակների դեպքում, երբ նրանց կյանքին և առողջությանն անմիջական վտանգ է սպառնում, ինչպես նաև, եթե դա կապված է նրանց անհետաձգելի բժշկական օգնություն ցույց տալու կամ ձերբակալված անձի տեսակցությունն իր պաշտպանությունը ստանձնելու նպատակով տեսակցության եկած փաստաբանի կամ իր պաշտպանի հետ ապահովելու համար:

92. Գիշերային ժամերին խցերի բացման և պահվող անձանց դուրսբերման ժամանակ պետք է կիրառվեն նախազգուշական հատուկտեխնիկական միջոցներ` ՁՊՎ-ից փախուստի կամ ծառայողի վրա հարձակվելու հնարավորությունը բացառելու համար:

93. Պահվող անձինք նախապես տեղեկացվում են զբոսաբակ, լոգարան, սանիտարական մշակման նպատակով խցից դուրս բերելու մասին: Մնացած բոլոր դեպքերում խցից դուրս բերելու նպատակը չի հայտնվում, միայն նշվում է պահվող անձի հագնվելու պահանջը և անձնական իրերը վերցնելու անհրաժեշտությունը:

94. Պահվող անձանց տեղաշարժը ՁՊՎ-ի ներսում կատարվում է ՁՊՎ ոստիկանի և հերթապահի կամ օգնականի մասնակցությամբ:

95․ Պահվող անձինք ՁՊՎ-ի խցերից դուրս գալուց հետո շարվում են մեկ կամ երկու շարքով։

96. Շարժման ընթացքում ՁՊՎ ոստիկանները հսկում են, որպեսզի պահվող անձինք ձեռքերը պահեն հետևում, չաղմկեն, չծխեն, իրեր չգցեն և չփոխանցեն միմյանց, կանգ չառնեն, խցերի մոտով անցնելիս չմոտենան դռներին և դիտանցքներին, նշումներ չանեն միջանցքների և աստիճանավանդակների պատերին:

97. Պահվող մեկ անձի ուղեկցման դեպքում ՁՊՎ մեկ ոստիկանը պետք է գտնվի նրա հետևում՝ երկու քայլ հեռավորության վրա:

98. ՁՊՎ ոստիկանը շրջադարձի վրա պահվող անձին կանգնեցնում է անկյունից երկու քայլի վրա, համոզվելով, որ անցումն ազատ է, շարունակում է ընթացքը:

99. Չհսկվող դռանը մոտենալիս ՁՊՎ ոստիկանը կանգնեցնում է պահվող անձին 5 քայլ հեռավորության վրա, բացում է դուռը և համոզվելով, որ անցումն ազատ է, թողնում է նրան իր կողքով, փակում է դուռը և հետևից շարունակում ընթացքը:

100. Պահվող անձանց երկու և ավելի ոստիկաններով ուղեկցելիս նրանցից մեկը գնում է առջևից, մյուսները` հետևից:

101. ՁՊՎ-ներում անվտանգությունն ապահովելու, արգելված իրերի և առարկաների ներթափանցումը կանխելու նպատակով ՁՊՎ-ներն ապահովվում են մետաղորսիչ սարքերով:

102. ՁՊՎ-ի անվտանգությունն ապահովելու նպատակով ՁՊՎ այցելող անձինք և նրանց իրերը ենթարկվում են զննության:

103. ՁՊՎ-ում անցագրային ռեժիմ իրականացնելու պարտականությունները կատարում է հերթափոխի ավագը (օգնականը):

104. Արգելվում է զենքով մուտքը ՁՊՎ-ի տարածք: ՁՊՎ անարգել մուտքի և ելքի իրավունք ունեցող պաշտոնատար անձինք զենքը պարտավոր են հանձնել հերթափոխի ավագին: Հերթապահ մասում զենքը պահվում է մետաղյա պահարաններում` Հայաստանի Հանրապետության օրենսդրությամբ սահմանված կարգով:

105. Առանց հատուկ թույլտվության ՁՊՎ անարգել մուտքի և ելքի իրավունք ունեցող անձանց շրջանակը սահմանվում է «Ձերբակալված և կալանավորված անձանց պահելու մասին» օրենքով:

12. ՁՊՎ-Ի ՇԻՆԱՐԱՐՈՒԹՅԱՆ ԵՎ ՍԱՐՔԱՎՈՐՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ

106. ՁՊՎ-ների կառուցվածքը պետք է ապահովի արտաքին միջավայրից պահվող անձանց հուսալի մեկուսացումն ու բացառի փախուստի հնարավորությունը լուսամուտախորշից, դռնախորշից կամ պատերի և առաստաղային ծածկերի քայքայման, քանդման, շենքերի առաջին հարկերի ականահատման միջոցով:

107. ՁՊՎ-ի համալիրի մեջ մտնում են պահվող անձանց արգելանքի տակ պահելու հիմնական (առանձին կամ ոստիկանությանը համատեղ) շենքը, զբոսաբակը և այլ շինություններ:

108. ՁՊՎ-ի շենքը կառուցվում է քարից, երկաթբետոնից կամ այլ ամուր շինանյութից: Խցերի և ՁՊՎ-ի այլ շինությունների ներքին պատերը և միջնորմերը շարվում են 40սմ-ից ոչ պակաս հաստությամբ ամբողջական քարից: Խցերի պատերը, առանց որևէ ելուստների և անկյունների, սվաղվում են ցայտուկների շաղախով:

109. Խցերի 50սմ-ից պակաս հաստությամբ արտաքին պատերը, ինչպես նաև խցերը ծառայողատնտեսական սենյակներից առանձնացվող ներքին պատերն ամրացվում են 8-10մմ տրամագիծ ունեցող մետաղյա ձողերից պատրաստված վանդակաճաղով:

110. Խցերի հատակը պետք է լինի փայտյա` 30սմ-ից ոչ պակաս հաստությամբ բետոնե հիմքի վրա:

111. Ծածկերը կատարվում են հավաքովի երկաթբետոնե տարրերից:

112. Խցերի տեսանելիությունն ապահովելու նպատակով դռների կենտրոնում` հատակի մակարդակից 150սմ բարձրության վրա տեղադրվում են` միջանցքի կողմից 4սմ տրամագծով, դեպի խուց լայնացող դիտանցքներ: Դրանք պատրաստվում են չկոտրվող նյութից (ստալինիտ-պողպատացանց, նավային ապակի և այլն) և միջանցքի կողմից փակվում են ցցաձողի վրա պտտվող կափարիչով: Զուգարանի ու լոգարանի դռները սարքավորել հատակից 150սմ բարձրությամբ, 120 x 150մմ չափերով դիտանցքներ` տեսադիտարկում կատարելու նպատակով:

113. Խցերի 6սմ-ից ոչ պակաս հաստությամբ և 190 x 75սմ չափսի դռները պետք է կախվեն մուտքի ձախ կողմից և երկաթակապով բացվեն դեպի միջանցք: Դռան բացվածքի անկյունը նախատեսում է մեկ մարդու մուտք (ելք): Այդ նպատակներով միջանցքի կողմից տեղադրվում են բացվածքը ֆիքսող սահմանափակիչներ (դիմադիրներ): Խցերի կողմից դռները պատվում են պողպատաթիթեղով, որի եզրերը ծալվում են դռան ճակատին և ամբողջ եզրագծով ամրացվում են մետաղյա անկյունակով:

114. Ներքին ապակիները լինում են օրգանական 4մմ հաստությամբ:

115. Հանձնուքները պահվող անձանց հանձնելու համար դռների վրա հատակի մակարդակից 1-1,2մ բարձրության վրա նախատեսվում են 18 x 22սմ չափսով օդանցքներ: Դրանք բացվում են դեպի միջանցք, բարձակներով պահվում են հորիզոնական դիրքում և փակվում վագոնային տիպի փականներով: Խցերի դռների փականները պետք է լինեն տուփաձև, վրադիր և ավտոմատ փակվեն մեկ պտույտ, իսկ հետո` բանալիով երկու պտույտ:

116. Խցերի, ծառայողական և օժանդակ շինությունների բոլոր պատուհանախորշերի արտաքին կողմից տեղադրվում են մետաղյա վանդակաճաղեր` 12մմ-ից ոչ պակաս տրամագծով մետաղաձողերից: Վանդակի բջիջների չափսերը 120 x 150մմ են:

117. Վանդակների ամրացման համար 120մմ ոչ պակաս խորությամբ պատի շարվածքի մեջ խցվում են խարիսխներ: Պատուհանների ապակեկալները պատրաստվում են փեղկերով, որոնց բացելու միջոցով կատարվում է խցերի օդափոխությունը: Պատուհանախորշերի ներքևի մասը պետք է լինի հատակի մակարդակից 1,6մ-ից ոչ պակաս բարձրության վրա: Խցերի պատուհանախորշերում պատուհանագոգի փոխարեն պատրաստվում են կլորացված անկյուններով թեքություններ: Խցերի կողմից ապակիները պաշտպանվում են մետաղյա ցանցով:

118. Խցերի բլոկը մեկուսացվում է ՁՊՎ-ի այլ շինություններից վանդակաճաղ դռնով: ՁՊՎ-ի երկհարկանի պլանավորման դեպքում ծառայողատնտեսական շինությունները տեղավորվում են առաջին հարկում:

119. ՁՊՎ-ի քննչական սենյակի դուռը պետք է ձայնամեկուսացված լինի: Տեսակցությունների սենյակում տեղադրվում է 1մ-ից ոչ պակաս լայնությամբ, մեջտեղում 20սմ բարձրություն ունեցող միջնորմով սեղան: Ներքևից սեղանը կիսվում է հոծ արգելապատով: Սեղանի դիմացի մասում տեղադրվում է ևս մեկ սեղան` ՁՊՎ-ի ծառայողի համար, որը ներկա է գտնվում պահվող անձի և նրա մերձավոր ազգականների տեսակցության ընթացքում:

120. Պահվող անձի և փաստաբանի կամ պաշտպանի տեսակցության տեսողական հսկողությունն ապահովելու նպատակով սենյակի դռան վրա՝ հատակից 150սմ բարձրությամբ, չկոտրվող օրգանական ապակուց սարքավորվում է դիտանցք կամ սենյակում տեղակայվում է տեսախցիկ, որը թույլ է տալիս տեսնել, բայց չլսել պահվող անձի և պաշտպանի (փաստաբանի) խոսակցությունը:

121. Ծառայողական սենյակներում և խցերում պահվող անձանց համար նախատեսված կահույքն ամրացվում է հատակին:

122. ՁՊՎ-ի շենքի մուտքում տեղադրվում է ամրացված կառուցվածքով արտաքին դուռ, որը սարքավորվում է օպտիկական դիտանցքով, ինչպես նաև զանգով և խոսակցության սարքավորմամբ: Արտաքին դռնախորշում` ներսի կողմից տեղադրվում է լրացուցիչ մետաղյա վանդակաճաղով դուռ:

123. ՁՊՎ-ի բոլոր շինություններն ապահովում են շիկացման կամ <<ԼԵԴ>> լամպերով էլեկտրալուսավորում: Էլեկտրականության անցկացումը պետք է լինի քողարկված: Վթարային լուսավորումն իրականացվում է մարտկոցային կուտակիչներով:

124. ՁՊՎ-ում տեղադրվում են ահազանգման ազդանշանային համակարգեր և տեսախցիկներ, որոնք միացվում են հերթապահ մասին:

125. ՁՊՎ-ի շինությունների բոլոր հնարավոր խոցելի տեղերը պաշտպանվում են (պաշարվում) ահազանգման ազդանշանային ցուցիչներով:

126. ՁՊՎ-ում նախատեսվում են ազդանշանների հետևյալ տեսակները` Տագնապ, Կանչ:

127. Կանչ ազդանշանը տեղադրվում է ՁՊՎ-ի միջանցքում` ՁՊՎ ոստիկանի ու հերթափոխի ավագի (օգնականի) միջև հրատապ կապն ապահովելու նպատակով: Տագնապ ազդանշանը պետք է կրկնօրինակվի ՁՊՎ-ի հերթապահ ծառայողի պահակետում:

128. Զբոսաբակերը տեղակայվում են ՁՊՎ-ին կից տարածքում` խցերի կողմից և պետք է ունենան առանձին ելք:

129. Զբոսաբակերի պարիսպների և առանձնացնող միջնորմերի բարձրությունը պետք է լինի 3մ ոչ պակաս: Զբոսաբակերի վերևի մասում տեղադրվում են 8-10մմ տրամագծով ձողերից 150 x 150մմ բջիջներով վանդակաճաղեր և ծածկվում մետաղացանցով, որի մի հատվածը ծածկվում է թիթեղյա ծածկով, ինչը կբավարարի ներքևում տեղադրված նստարանն արևի ուղիղ ճառագայթներից և տեղումներից պաշտպանելու համար: Զբոսաբակի բոլոր պատերը հարթ սվաղվում են:

130. ՁՊՎ-ի տեխնիկական բնութագիրն արտացոլվում է հատուկ անձնագրում` համաձայն Ձև 12-ի, որը պահվում է հերթափոխի ավագի մոտ:

131. Ոստիկանության շտաբի, բժշկական և տնտեսական վարչությունների կողմից համատեղ հետազոտման դրական եզրակացության արդյունքում ոստիկանության պետի հրամանով ՁՊՎ-ն հանձնվում է շահագործման:

13. ՁՊՎ-ՈՒՄ ԱՐՏԱԿԱՐԳ ԻՐԱՎԻՃԱԿԻ ԿԱՆՈՆԱԿԱՐԳԸ

132. ՁՊՎ-ում արտակարգ իրավիճակ հայտարարում և դադարեցնում է պետական կառավարման լիազորված մարմնի ղեկավարը` տարերային աղետների, ՁՊՎ-ի տեղակայման շրջանում արտակարգ իրավիճակի, ռազմական դրության, պահվող անձանց զանգվածային անհնազանդության, ՁՊՎ-ի վրա հարձակման իրական վտանգի դեպքում:

133. ՁՊՎ-ում արտակարգ իրավիճակ հայտարարելու բոլոր դեպքերում և ցանկացած իրավիճակներում ՁՊՎ-ի վարչակազմի հիմնական խնդիրը փախուստի և խմբակային անկարգությունների կանխումն է` պահվող անձանց կյանքի ու առողջության հնարավոր պահպանմամբ:

134. ՁՊՎ-ում արտակարգ իրավիճակ հայտարարելու դեպքում դրա մասին անհապաղ հաղորդվում է պահվող անձանց` ռադիոցանցի կամ բարձրախոսի միջոցով:

135. Անհրաժեշտության դեպքում կարող է հաղորդվել նաև ՁՊՎ-ում արտակարգ իրավիճակներում գործելու համար սահմանված կարգով հաստատված պլանով նախատեսված առանձին գործողությունների մասին:

136. ՁՊՎ-ում արտակարգ իրավիճակում գործելու համար սահմանված կարգով հաստատված պլանով նախատեսված՝ պահվող անձանց իրավունքների սահմանափակման վերաբերյալ վերջիններիս հաղորդվում է պարտադիր կերպով:

137. ՁՊՎ-ում արտակարգ իրավիճակ հայտարարվելու դեպքում կարող են սահմանափակվել պահվող անձանց հետևյալ իրավունքները`

1) ՁՊՎ-ի վարչակազմի միջոցով լրացուցիչ սնունդ, առաջին անհրաժեշտության և այլ առարկաներ ձեռք բերելը.

2) հանձնուքներ ստանալը.

3) նամակագրությունը.

4) զբոսանքը.

5) տեսակցություններ ունենալ, հեռախոսակապից օգտվելը:

138. ՁՊՎ-ում արտակարգ իրավիճակ հայտարարվելու դեպքում դադարեցվում է պահվող անձանց տեղաշարժը, նրանք տեղափոխվում են ՁՊՎ տարածքի անվտանգ վայր` մինչև վարչակազմի ներկայացուցչի նոր հրահանգը:

139. ՁՊՎ-ի գույքը փրկելու անհրաժեշտության դեպքում փրկարարական աշխատանքներում կարող են համապատասխան հսկողությամբ ընդգրկվել պահվող անձինք:

140. Պահվող անձանց կյանքին և առողջությանը սպառնացող անմիջական վտանգի դեպքում Պետը իրավիճակին համապատասխան անհապաղ միջոցներ է ձեռնարկում` դրա մասին տեղեկացնելով վերադասության կարգով:

141. Փախուստ է համարվում ՁՊՎ-ի տարածքը պահվող անձի կողմից ինքնակամ լքելը:

142. Պահպանվող սահմաններն են ՁՊՎ-ի պատերը, առաստաղը, հատակը, պատուհանները, խցերի և այլ սենյակների դռները, ինչպես նաև զբոսաբակի և հսկիչ անցագրային կետի պարիսպները:

143. Փախուստը համարվում է կանխված, երբ դրան նախապատրաստվելը ժամանակին հայտնաբերվում է և ձեռնարկվում են կանխարգելիչ բնույթի միջոցներ, կասեցված, երբ փախուստի փորձը ՁՊՎ ծառայողների համապատասխան գործողությունների արդյունքում հասցված չէ ավարտին, չեզոքացված, երբ փախչողը բռնված է կամ ներկայացել է մեղայականով:

144. ՁՊՎ-ի ոստիկանը պահվող անձանց փախուստի փորձի կամ փախուստի ժամանակ տալիս է համապատասխան ազդականչ (ձայնով, տագնապի ազդանշանի հաղորդիչով, հեռախոսով) և ելնելով իրավիճակից ձեռնարկում է փախուստը կասեցնելու միջոցներ, եթե այն կապված չէ այլ անձանց առանց հսկողության թողնելու հետ: Ստանալով փախուստի փորձի կամ փախուստի մասին տեղեկություն` հերթափոխի ավագը դադարեցնում է պահվող անձանց ցանկացած շարժ ու պատահածի մասին զեկուցում Պետին, կազմակերպում փախուստի փորձի կասեցում կամ փախչողի (փախչողների) ձերբակալում:

145. Հայտնաբերված փախուստի դեպքում հերթափոխի ավագը պարզում է փախչողի(ների) անձը և անհապաղ տեղեկացնում Պետին, ով պարտավոր է`

1) տագնապով հավաքել ոստիկանության տարածքային մարմնի ամբողջ անձնակազմը և ձեռնարկել համապատասխան միջոցառումներ «տաք» հետքերով նրանց ձերբակալելու համար,

2) վերադասության կարգով զեկուցել փախուստի մասին,

3) կատարվածի մասին իրազեկել քրեական վարույթն իրականացնող մարմնին:

146. ՁՊՎ-ի վարչակազմը պարտավոր է իմանալ և պահպանել հակահրդեհային անվտանգության կանոնները, կարողանալ օգտվել հրդեհաշիջման միջոցներից: ՁՊՎ-ում հակահրդեհային անվտանգության պատասխանատվությունը դրվում է հերթապահ մասի պետի (ոստիկանության Երևան քաղաքի վարչության ՁՊՎ-ում` ՁՊՎ-ի պետի ծառայության գծով տեղակալի) վրա, ով պարտավոր է`

1) անձամբ անցկացնել հրահանգավորումներ հակահրդեհային անվտանգության և հրդեհաշիջման միջոցներ կիրառելու համար,

2) իրականացնել հրդեհաշիջման միջոցների սարքինության ու պատշաճ պահպանության, ինչպես նաև ջրամատակարարման աղբյուրների և հակահրդեհային ազդանշանային միջոցների մշտական հսկողություն:

147. Արգելվում է ՁՊՎ-ում անսարք և հակահրդեհային պահանջներին չհամապատասխանող էլեկտրատաքացուցիչներ, տաքացնող ու լուսավորող սարքեր օգտագործելը: Հակահրդեհային անվտանգության կանոնների իմացությունը և կրակմարիչներից օգտվելու ունակությունը ներառվում է ՁՊՎ ծառայողների ծառայությունը ստուգելու ժամանակ պարզաբանման ենթակա հարցերի ցանկի մեջ:

148. ՁՊՎ-ի վարչակազմի ծառայողները ՁՊՎ-ի սենյակներում կամ տարածքում հրդեհ հայտնաբերելիս ձայնով, տագնապի ազդանշանի հաղորդիչով անհապաղ ահազանգում են հերթափոխի ավագին:

149. Հերթափոխի ավագը կանչում է հրշեջ խումբ, Պետին զեկուցում իրավիճակը և առկա ուժերով ու միջոցներով կազմակերպում հրդեհաշիջումը, մարդկանց, փաստաթղթերի, գույքի փրկումը, տուժածներին բժշկական օգնության ցուցաբերումը: Ուժեղացվում է ՁՊՎ-ի անցագրային ռեժիմը` մուտքի իրավունք վերապահելով միայն ոստիկանության լրացուցիչ կարգախմբերին, հրշեջներին և բուժաշխատողներին:

150. Ելնելով հրդեհի ուժգնությունից` Պետը կազմակերպում է պահվող անձանց տեղափոխումն անվտանգ գոտի, իսկ անհրաժեշտության դեպքում տեղափոխում մոտակա ՁՊՎ:

151. Երկրաշարժի դեպքում ՁՊՎ-ի վարչակազմը պարտավոր է անհապաղ դուրս գալ ծառայության:

152. Հերթափոխի ավագը պարզում է ավերածությունների բնույթն ու ծավալը, տուժածների թիվը և խցերում պահվող անձանց հետագա պահման հնարավորությունը, որի մասին զեկուցում է Պետին: Ավերածությունների առկայության դեպքում պահակետայինները ձեռնամուխ են լինում փախուստները կանխելուն, պահվող անձանց անվտանգ գոտի տեղափոխելուն, տուժածներին անհետաձգելի բժշկական օգնություն ցուցաբերելուն, հրդեհի օջախները վերացնելուն, ջրամատակարարման վնասված աղբյուրները փակելուն:

153. Հերթափոխի ավագը, պարզելով իրավիճակը, պահվող անձանց հսկողությունն ապահովելու նպատակով տալիս է անհրաժեշտ կարգադրություններ, զեկուցում է Պետին և կատարում վերջինիս տված ցուցումները:

154. Ջրհեղեղի ժամանակ ՁՊՎ-ի հեղեղման սպառնալիքի դեպքում պահվող անձանց տեղափոխում են անվտանգ վայր և ուժեղացված պահակախմբի ուժերով իրականացնում նրանց հսկողությունը:

155. Երկրաշարժի և ջրհեղեղի ենթարկված տարածքներից պահվող անձանց տարահանումն իրականացվում է տարածքային կառավարման մարմինների հետ համաձայնեցված` ոստիկանության կողմից սահմանված պլաններին համապատասխան:

156. ՁՊՎ-ում կյանքի և առողջության համար վտանգավոր պայթուցիկ, ռադիոակտիվ և այլ նյութեր հայտնաբերելու դեպքում պահվող անձինք տեղափոխվում են անվտանգ գոտի:

157. Վտանգավոր գոտին նշվում է հատուկ ցուցանակներով և նշանակվում է պահակակետ:

158. Ձեռնարկված միջոցների մասին զեկուցվում է Պետին: Վնասազերծողների տեղ հասնելուն պես հերթափոխի ավագը և ՁՊՎ վարչակազմը գործում են նրանց ցուցումների համաձայն:

14. ՁՊՎ-ՈՒՄ ԿԱՆԱՆՑ ԵՎ ԱՆՉԱՓԱՀԱՍՆԵՐԻՆ ՊԱՀԵԼՈՒ ՊԱՅՄԱՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ

159. Հղի կամ իրենց մոտ երեխա ունեցող կանայք ՁՊՎ-ում տեղավորվում են այնպես, որ հնարավորինս նվազագույնի հասցվի ՁՊՎ-ում պահվող այլ անձանց հետ շփումը: Հղի կամ իրենց մոտ երեխա ունեցող ձերբակալված (կալանավորված) կանանց համար նախատեսված խցերում տեղադրվում են միահարկ մահճակալներ, երեխային տրվում է մահճակալ, իսկ խցերն ապահովվում են տաք ջրով:

160. Ձերբակալված (կալանավորված) կինը ծննդաբերության ժամանակ պետք է փոխադրվի առողջապահական հաստատություն` սահմանված կարգով ապահովելով համապատասխան հսկողությունը: Վերջինիս ծննդատուն տեղափոխելու դեպքում ՁՊՎ-ի վարչակազմը դրա մասին տեղյակ է պահում վարույթն իրականացնող մարմնին և նրա ընտրած անձին:

161. Հղի կանայք, կերակրող մայրերը և անչափահասները սննդով ապահովվում են Հայաստանի Հանրապետության կառավարության կողմից սահմանված չափաբաժիններով:

162. Իրենց մոտ երեխա ունեցող ձերբակալված (կալանավորված) կանանց կողմից հիվանդության, ծնողական պարտականությունները բարեխղճորեն չկատարելու, երեխայի նկատմամբ դաժան վերաբերմունք դրսևորելու, ինչպես նաև սույն կանոնակարգի պահանջները պարբերաբար խախտելու դեպքում ՁՊՎ-ի վարչակազմը պարտավոր է իրազեկել վարույթն իրականացնող մարմնին` վերջինիս կողմից երեխային ժամանակավորապես ազգականներին կամ այլ անձանց հանձնելու կամ բնակչության սոցիալական պաշտպանության հաստատությունում տեղավորելու կամ ծնողական իրավունքներից զրկելու կամ ծնողական իրավունքը սահմանափակելու վերաբերյալ Հայաստանի Հանրապետության օրենսդրությամբ սահմանված կարգով դատարան դիմելու նպատակով:

163. Իրենց մոտ երեխա ունեցող ձերբակալված (կալանավորված) կանայք երեխային կարող են ազգականներին կամ այլ անձանց հանձնել սեփական նախաձեռնությամբ: Ընդ որում, ՁՊՎ-ի վարչակազմը պարտավոր է ամեն կերպ աջակցել նրան:

164. Երեխային ազգականներին կամ այլ անձանց հանձնելու համար անհրաժեշտ է ձերբակալվածից (կալանավորվածից) ճշտել, թե ով կարող է իր վրա վերցնել երեխայի խնամքը: Երեխային ազգականներին կամ այլ անձանց հանձնելու գործընթացն իրականացվում է վարույթն իրականացնող մարմնի միջոցով՝ Հայաստանի Հանրապետության օրենսդրությամբ սահմանված կարգով: Եթե ձերբակալվածն (կալանավորվածն) ազգականներ չունի կամ երեխայի խնամքի կազմակերպմանը հավակնող այլ անձի տվյալներ չի ներկայացնում, ապա վարչակազմը ձեռնարկում է համապատասխան միջոցներ` վարույթն իրականացնող մարմնի միջոցով՝ Հայաստանի Հանրապետության օրենսդրությամբ սահմանված կարգով, երեխային ժամանակավորապես բնակչության սոցիալական պաշտպանության հաստատություն ուղեգրելու համար:

165. Անչափահաս անձանց համար նախատեսված խցերում տեղադրվում են միահարկ մահճակալներ:

166. ՁՊՎ-ում անչափահաս անձանց համար նախատեսված զբոսանքի վայրերը պետք է հարմարեցված լինեն ֆիզիկական վարժությունների և սպորտով զբաղվելու համար: Անչափահասների և կանանց զբոսանքի տևողությունը չպետք է երկու ժամից պակաս լինի:

15. ՊԱՀՎՈՂ ԱՆՁԱՆՑ ՆՅՈՒԹԱԿԱՆ ՊԱՏԱՍԽԱՆԱՏՎՈՒԹՅՈՒՆԸ

167. Նյութական վնաս պատճառող անձին հայտնաբերելու նպատակով ՁՊՎ-ի վարչակազմը կատարում է ուսումնասիրություններ:

168. Կատարված ուսումնասիրությունների արդյունքներով նյութական վնաս պատճառած անձին հայտնաբերելու դեպքում հերթապահ մասի պետը (ոստիկանության Երևան քաղաքի վարչության ՁՊՎ-ում` ՁՊՎ-ի պետի ծառայության գծով տեղակալը) կազմում է արձանագրություն նյութական վնաս պատճառելու մասին՝ երկու օրինակից, իսկ պահվող անձի կողմից արձանագրության մեկ օրինակ ստանալու վերաբերյալ ցանկություն հայտնելու դեպքում` երեք օրինակից:

169. Արձանագրությունը ստորագրում են այն կազմող համապատասխան ծառայողը, ինչպես նաև այն անձը, ով պատճառել է նյութական վնասը:

170. Արձանագրությունը պետք է պարունակի պահվող անձի նյութական վնաս պատճառելու փաստն ընդունելու կամ մերժելու հանգամանքը, ինչպես նաև նյութական վնաս պատճառելու փաստն ընդունելու դեպքում` վերջինիս կողմից կամավոր հատուցելու համաձայնությունը: Պահվող անձի կողմից արձանագրությունը չստորագրվելու դեպքում դրա մասին նշում է կատարվում արձանագրության մեջ:

171. Արձանագրության մեկ օրինակն ուղարկվում է ոստիկանության տարածքային մարմնի պետին` օրենքով սահմանված կարգով ընթացքը լուծելու համար, երկրորդ օրինակը կցվում է նրա անձնական գործին, իսկ երրորդը` հանձնվում պահվող անձին` վերջինիս ցանկությամբ:

172. Պահվող անձի կողմից պատճառված նյութական վնասը կարող են հատուցել նրա մերձավոր ազգականներըկամ այլ անձինք` վերջիններիս համաձայնությամբ:

173. Նյութական վնասը կամավոր հատուցելուց հրաժարվելու, ինչպես նաև ՁՊՎ-ից պահվող անձի ազատվելու կամ քրեակատարողական հիմնարկ տեղափոխվելու դեպքում նրա կողմից չհատուցված վնասը գանձվում է Հայաստանի Հանրապետության օրենքով սահմանված կարգով:

16. ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՊԱՀՎՈՂ ԱՆՁԱՆՑ ՄԱՍՆԱԿՑՈՒԹՅՈՒՆՆ ԱՊԱՀՈՎԵԼԸ

174. ՁՊՎ-ի վարչակազմը պարտավոր է քննիչի, դատախազի, դատարանի (դատավորի) կողմից քննչական կամ այլ դատավարական գործողություններ, դատահոգեբուժական և այլ փորձաքննություններ անցկացնելու նպատակով ժամը 10.00-18.00-ն պահվող անձանց դուրս բերել խցից, իսկ անհրաժեշտության դեպքում` նաև այլ ժամերի:

175. Քննչական կամ այլ դատավարական գործողություններ կատարելու նպատակով ՁՊՎ տարածքում առանձնացվում է քննչական սենյակ:

176. Պահվող անձի յուրաքանչյուր դուրսբերումը խցից կատարվում է հերթապահ մասի պետի (ոստիկանության Երևան քաղաքի վարչության ՁՊՎ-ում` ՁՊՎ-ի պետի ծառայության գծով տեղակալի) կամ հերթափոխի ավագի գիտությամբ: Դրա մասին կատարվում է գրառում պահվող անձանց խցերից դուրս բերելու գրանցամատյանում` համաձայն Ձև 8-ի, որում նշվում են պահվող անձի անունը, ազգանունը, դուրս բերելու նպատակը, հիմքը, ամսաթիվը և տևողությունը, ինչպես նաև դուրս բերողի անունը, ազգանունը և ստորագրությունը:

17. ՊԱՀՎՈՂ ԱՆՁԱՆՑ ԲՈՒԺՍՊԱՍԱՐԿՈՒՄԸ ԵՎ ՀԱԿԱՀԱՄԱՃԱՐԱԿԱՅԻՆ ՊԱՅՄԱՆՆԵՐԻ ԱՊԱՀՈՎՈՒՄԸ

177. Պահվող անձանց առաջին բժշկական օգնությունը ցույց է տրվում ՁՊՎ-ի վարչակազմի և հրավիրված շտապօգնության մասնագիտացված ծառայության կողմից:

178. ՁՊՎ-ում հակահամաճարակային միջոցառումներն իրականացվում են ոստիկանության բժշկական վարչության կամ պայմանագրային հիմունքներով՝ առողջապահական ոլորտի պետական լիազոր մարմնի կողմից:

179. ՁՊՎ-ում չի թույլատրվում պահել հոգեկան խանգարում, վարակիչ հիվանդություններ և մասնագիտական ստացիոնար ու անհապաղ բժշկական օգնության կարիք ունեցող անձանց: Նշված անձինք շտապ բժշկական օգնության բժշկի գրավոր եզրակացությամբ և դրա հիման վրա Պետի որոշմամբ փոխադրվում են մասնագիտացված բժշկական օգնություն և սպասարկում իրականացնող հաստատություն:

180. Պահվող անձին բժշկի կողմից նշանակված դեղորայքը պահվում է հերթափոխի ավագի մոտ և ընդունվում հիվանդների կողմից միայն նրա ներկայությամբ: Յուրաքանչյուր ՁՊՎ-ում պետք է լինի բազմատեսականի դեղորայքով դեղարկղ: Դեղորայքի կազմը դեղարկղում որոշվում է ոստիկանության բժշկական վարչության կողմից և համալրվում օգտագործման չափով:

181. Վնասվածք ստացած, ինքնասպանության փորձ կատարած (կախվելու, երակները կտրելու և այլ միջոցներով) պահվող անձանց ՁՊՎ-ի ծառայողների կողմից ցուցաբերվում է առաջին բժշկական օգնություն:

182. ՁՊՎ բերված անձինք սանիտարական մշակման ենթարկվում են բժշկական զննության սենյակում: Ոջլոտություն (պեդիկուլոզ) հայտնաբերելու դեպքում ՁՊՎ վարչակազմը դրա մասին անհապաղ տեղեկացնում է առողջապահական ոլորտի պետական լիազոր մարմնին:

183. ՁՊՎ-ում ամեն օր մաքրուհու կողմից իրականացվում է ազատ խցերի և այլ սենյակների խոնավ մաքրում` օգտագործելով ախտահանող միջոցներ, իսկ սննդի պահման սենյակում` սննդի յուրաքանչյուր բաժանումից հետո: ՁՊՎ-ի բոլոր սենյակներում և խցերում անց է կացվում հիմնական մաքրում ոչ ուշ, քան յուրաքանչյուր ամիսը մեկ անգամ, ինչի վերաբերյալ ՁՊՎ վարչակազմի կողմից կազմվում է տեղեկանք:

184. Պահվող անձանց սնունդը բաժանվում է ՁՊՎ-ի ոստիկանի կողմից: Պահվող անձինք սնունդն ընդունում են խցերում: Սպասքի լվացումը և մշակումն իրականացվում է լվացող ու ախտահանող միջոցների պարտադիր օգտագործմամբ` սննդի պահման համար նախատեսված սենյակում:

185. ՁՊՎ-ի սանիտարական վիճակի նկատմամբ հսկողությունն իրականացվում է ոստիկանության բժշկական վարչության և Հայաստանի Հանրապետության բնակչության սանիտարահամաճարակային անվտանգության ապահովման բնագավառում վերահսկողություն իրականացնող տեսչական մարմնի կողմից:

18. ՁԵՐԲԱԿԱԼՎԱԾՆԵՐԻՆ ՁՊՎ-ԻՑ ԱԶԱՏԵԼՈՒ ՀԻՄՔԵՐԸ ԵՎ ԿԱՐԳԸ

186. Ձերբակալվածներին ՁՊՎ-ից ազատելու հիմքերն են`

1) քրեական վարույթն իրականացնող մարմնի որոշումը,

2) Պետի որոշումը` արգելանքի տակ պահելու օրենքով սահմանված առավելագույն ժամկետը լրանալու կապակցությամբ ձերբակալվածին ազատ արձակելու վերաբերյալ` համաձայն Ձև 15-ի:

187. Ձերբակալվածին ՁՊՎ-ից ազատում է Պետը` քրեական վարույթն իրականացնող մարմնի որոշումը ստանալուն պես:

188. Արգելանքի տակ պահելու օրենքով սահմանված առավելագույն ժամկետը լրանալուց 24 ժամ առաջ Պետը ծանուցագրով` համաձայն Ձև 13-ի, իրազեկում է վարույթն իրականացնող մարմնին, իսկ ժամկետը լրանալու օրը համապատասխան որոշում չստանալու դեպքում` սեփական որոշմամբ` համաձայն Ձև 14-ի, ձերբակալվածին ազատում է արգելանքից:

189. Արգելանքից ազատված ձերբակալվածին հանձնում են անձնական փաստաթղթերը, թանկարժեք իրերը, դրամը, ինչպես նաև տեղեկանք նրան արգելանքի տակ պահելու ժամկետի և ազատման հիմքերի մասին` համաձայն Ձև 15-ի:

190. Ձերբակալվածներն արգելանքից ազատվելիս «Ձերբակալված և կալանավորված անձանց պահելու մասին» օրենքով սահմանված կարգով ապահովվում են մինչև իրենց բնակության վայր անվճար ուղևորությամբ:

191. Առողջական վիճակի պատճառով խնամքի կարիք ունեցող անձանց և անչափահասներին արգելանքից ազատելիս ՁՊՎ-ի վարչակազմն ազատման մասին նախօրոք հայտնում է նրանց մերձավոր ազգականներին կամ այլ անձանց: Մերձավոր ազգականներ չունենալու դեպքում վերջինս ոստիկանության տարածքային մարմնի ծառայողի ուղեկցությամբ փոխադրվում է իր բնակության վայր:

192. Ձերբակալվածի ազատման մասին որոշումն ստանալու դեպքում ՁՊՎ-ի վարչակազմը պարտավոր է այն անհապաղ իրականացնել և դրա մասին նշում կատարել գրանցամատյանում` համաձայն Ձև 1-ի, և անհատական քարտում` համաձայն Ձև 16-ի::